B4-0742, 0763, 0775, 0781, 0809 και 0833/95

Ψήφισμα σχετικά με τη διακοπή των ειρηνευτικών διαπραγματεύσεων στη Σρι Λάνκα

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στη Σρι Λάνκα και ιδιαιτέρως το ψήφισμά του της 22ας Απριλίου 1994 επί του θέματος ((ΕΕ C 128 της 9.5.1994, σ. 530)),

Α. βαθιά ανήσυχο για τη διακοπή των διαπραγματεύσεων μεταξύ του LTTE και της δημοκρατικώς εκλεγμένης κυβέρνησης της Σρι Λάνκα οι οποίες στόχευαν στην επίλυση της από μακρού υφιστάμενης διένεξης στη Σρι Λάνκα,

Β. υπενθυμίζοντας ότι οι εκλογικές νίκες της 16ης Αυγούστου 1994 και της 9ης Νοεμβρίου 1994 της κ. Chandrika Kumaranatunga, επικεφαλής του Κόμματος της Προόδου, επιτεύχθηκαν με ελεύθερες, αμερόληπτες και τίμιες εκλογές και ότι η άνοδός της στο ανώτατο αξίωμα χαρακτηρίσθηκε από την προσωπική της δέσμευση να ξεκινήσει απευθείας διαπραγματεύσεις με το LΤΤΕ, να αποκεντρώσει περισσότερο την εξουσία της κεντρικής κυβέρνησης, να ενισχύσει την προστασία των ανθρωπίνων δικαιωμάτων και υπογραμμίζοντας ότι όλοι οι πολίτες της Σρι Λάνκα πρέπει να διατηρήσουν την εθνοτική, θρησκευτική και γλωσσική ταυτότητά τους,

Γ. αποδοκιμάζοντας έντονα την εκ μέρους του LTTE μονομερή διακοπή της κατάπαυσης του πυρός που είχε κηρυχθεί στις 8 Ιανουαρίου 1995 από την Πρόεδρο Kumaranatunga και εκφράζοντας τη φρίκη του, διότι οι επιθέσεις των LTTE κατά σκαφών του πολεμικού ναυτικού της Σρι Λάνκα στο Λιμάνι Trincomalee στις 19 Απριλίου 1995, η κατάρριψη με πυραύλους δύο μεταγωγικών αεροσκαφών της αεροπορίας στις 28 και 29 Απριλίου 1995 και άλλες πρόσφατες επιθέσεις εναντίον τόσο στρατιωτικών όσο και μη στρατιωτικών στόχων στις περιοχές Amparai και Vavunia, έχουν προσθέσει 300 νέα θύματα στις 30.000 και πλέον νεκρούς που έχασαν τη ζωή τους από την αρχή της ένοπλης εκστρατείας στην οποία αποδύονται οι LTTE από τη δεκαετία του ´70,

Δ. υπενθυμίζοντας ότι, από τις μαχητικές ομάδες των Ταμίλ που διεξήγαγαν, κατά το παρελθόν ένοπλο αγώνα για τη δημιουργία χωριστού κράτους με επίσημη γλώσσα αυτήν των Ταμίλ, μόνο το LTTE αρνήθηκε να εγκαταλείψει τον ένοπλο αγώνα και να δεχθεί τη λύση των ειρηνευτικών διαπραγματεύσεων,

Ε. εκφράζοντας την βαθειά ανησυχία του για την καταπίεση που υφίστανται οι Ταμίλ που δεν υποστηρίζουν τους LTTE στις περιοχές οι οποίες ευρίσκονται υπό τον έλεγχο των ανταρτών LTTE, όπως είναι η Χερσόνησος Jaffna,

ΣΤ. επισημαίνοντας τη δήλωση της Προεδρίας εξ ονόματος της Ευρωπαϊκής Ένωσης σχετικά με τη Σρι Λάνκα στις 21 Απριλίου 1995 η οποία καταδικάζει την επίθεση του LTTE στο Trincomalee και υπενθυμίζοντας την ανάγκη ειρηνικής επίλυσης της διενέξεως στη Σρι Λάνκα,

1. καταδικάζει τις ενέργειες του LTTE όσον αφορά την αποχώρηση από τις ειρηνευτικές διαπραγματεύσεις και την μονόπλευρη παραβίαση της κατάπαυσης του πυρός με αδικαιολόγητες πράξεις βίας[semigr ]

2. θεωρεί ότι οι λόγοι τους οποίους προβάλει το LTTE για τη διακοπή των διαπραγματεύσεων με την κυβέρνηση της Σρι Λάνκα φανερώνουν μια σαφή απροθυμία εκ μέρους του LTTE για τη συμμετοχή του σε ένα εποικοδομητικό διάλογο[semigr ]

3. επισημαίνει ότι η διακοπή των ειρηνευτικών διαπραγματεύσεων ενδέχεται να οδηγήσει σε νέα κλιμάκωση της διενέξεως και καλεί τις δύο πλευρές να υιοθετήσουν μια στάση συνδιαλλαγής για την επανάληψη των διαπραγματεύσεων που θα παράσχουν τη δυνατότητα για μια νέα συμφωνία κατάπαυσης του πυρός και για την επανάληψη της τροφοδοσίας της χερσονήσου της Jaffna με μη στρατιωτικό υλικό[semigr ]

4. τονίζει προς την κυβέρνηση της Σρι Λάνκα ότι επιβάλλεται να αποφύγει την επιβολή αντιποίνων αδιακρίτως εις βάρος του αμάχου πληθυσμού και να έχει τη βούληση να διεξαγάγει διαπραγματεύσεις με τις λοιπές οργανώσεις των Ταμίλ οι οποίες δεν υποστηρίζουν τους LTTE[semigr ]

5. καλεί την Ευρωπαϊκή Ένωση και τα κράτη μέλη να υποστηρίξουν με όλα τα πολιτικά και οικονομικά μέσα τις προσπάθειες της κυβέρνησης της Σρι Λάνκα που αποσκοπούν στην αναθέρμανση της ειρηνευτικής διαδικασίας και στην καλύτερη εφαρμογή της νομοθεσίας που αφορά τα ανθρώπινα δικαιώματα[semigr ] καλεί την Επιτροπή να ενισχύσει τη συνεργασία της με την κυβέρνηση της Σρι Λάνκα στο πλαίσιο της συμφωνίας που συνήφθη πρόσφατα, και να της παράσχει κάθε αναγκαία υποστήριξη προκειμένου να επιτύχει την ειρήνευση και τη συμφιλίωση στη Σρι Λάνκα[semigr ]

6. απευθύνει έκκληση στις κυβερνήσεις της περιοχής του Ινδικού Ωκεανού που συμμετέχουν στο «Σύνδεσμο της Νότιας Ασίας για Περιφερειακή Συνεργασία» (SAARC) να ασκήσουν πίεση στο LTTE προκειμένου να επανέλθει στην τράπεζα των διαπραγματεύσεων[semigr ]

7. ζητεί από την Ευρωπαϊκή Ένωση και τα κράτη μέλη της να λάβουν μέτρα αυστηροτέρου ελέγχου της πωλήσεως όπλων και να μην επιτρέψουν τον εξοπλισμό του LΤΤΕ καθώς και παρομοίων οργανώσεων[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, τις κυβερνήσεις της Σρι Λάνκα και των άλλων μελών του SAARC καθώς και στο LTTE.